મદ્રાસના યુવાનોએ ફરીથી સ્વામીજીના પ્રવાસ માટે નાણાં એકત્ર કરવા માંડ્યાં. આ હેતુ માટે આલાસિંગાએ તો શબ્દશ: કહીએ તો ઘરે ઘરે ફરીને ભિક્ષા માગવા માંડી. પોતે સામાન્ય લોકો અને ગરીબ માણસો માટે જઈ રહ્યા હતા, તેથી સ્વામીજીએ તેમને સૂચના આપી કે તેઓ મઘ્યમ વર્ગના લોકોને આ માટે અનુરોધ કરે. સ્વામીજી મદ્રાસથી રવાના થવાના હતા, પરંતુ તેમના શિષ્ય ખેતડીના રાજાના ભાવભર્યા નિમંત્રણને લીધે તેઓ રાજપૂતાના ગયા અને મુંબઈથી પ્રવાસ શરૂ કરવાનો નિર્ણય કર્યો. મુંબઈમાં તેમને પોતાના બે ગુરુભાઈઓ - સ્વામી બ્રહ્માનંદ તથા તુરીયાનંદને મળવાનું થયું. સ્વામી તુરીયાનંદને તેમણે કહ્યું: ‘હરિભાઈ, હું અમેરિકા જઈ રહ્યો છું. ત્યાં તમને જે કાંઈ ઘટનાઓ બનતી સાંભળવા મળે (અર્થાત્ ધર્મસભામાં જે કાંઈ તૈયારીઓ માટે બને), એ બધું મારા માટે જ ગોઠવાય છે (એમ કહીને સ્વામીજીએ પોતાની છાતી ઠોકી.)